Il-kelliem tal-Oppożizzjoni għall-Ippjanar u s-Simplifikazzjoni tal-Proċessi, Ryan Callus qal li r-riżenja ta’ Joe Bugeja minn Kummissarju tal-Artijiet hi riżultat ta’ indħil politiku li qed jimina s-servizz pubbliku. F’konferenza tal-aħbarijiet quddiem id-dipartiment tal-propjetà tal-Gvern, il-kelliem Nazzjonalista ddeskriva lis-Sur Bugeja li kien ilu jservi f’din il-kariga mill-2012, bħala bniedem kwalifikat. Qal li r-riżenja tiegħu turi li dan id-dipartiment jinsab fi kriżi, waqt li tirrifletti l-istil ta’ tmexxija politika li fi kliemu tqajjem dubji serji ħafna. Ryan Callus qal Joe Bugeja kien eskluż minn deċiżjonijiet importanti minkejja li bħala Kummissarju tal-Artijiet kien hu li jġorr ir-responsabilità u kien qed jiffirma deċiżjonijiet li ma kienx ikollu sehem fihom.